ביטוח בריאות פרטי דרך חברות הביטוח | בנקרייט
דף הביתביטוחמדריך ביטוח בריאותביטוח בריאות פרטי דרך חברות הביטוח
ביטוח בריאות פרטי דרך חברות הביטוח
ביטוח בריאות פרטי הוא חוזה ביטוח בין המבוטח לבין חברת הביטוח, אשר מעניק קשת רחבה של כיסויים ביטוחיים ופתרונות למצבים רפואיים מורכבים הנכללים רק באופן חלקי בביטוח הבריאות הממלכתי ובביטוחים המשלימים (שב"ן)
הרובד השלישי של ביטוחי בריאות בישראל הוא ביטוח בריאות דרך חברות הביטוח הפרטיות.
ביטוח בריאות דרך חברות הביטוח הפרטיות מהווה חוזה ביטוח בין המבוטח לבין חברת הביטוח, אשר מעניק קשת רחבה של כיסויים ביטוחיים ופתרונות למצבים רפואיים מורכבים, דוגמת: ביטוח ניתוחים בחו"ל, ביטוח השתלות בחו"ל, ביטוח תרופות שאינן נכללות בסל הבריאות, או שירותים נוספים הנכללים רק באופן חלקי בביטוח הבריאות הממלכתי ובשב"ן.
דמי ביטוח בריאות בחברת ביטוח הם קבועים וידועים מראש למשך כל תקופת הביטוח.
הביטוח מתאפיין בחיתום רפואי, שמתבצע בעת הצטרפות המבוטח.
במהלך רכישת הפוליסה המבוטח מקבל אלטרנטיבות שונות לבחירה בתוכנית ביטוח ומבנה פוליסה בהתאם לצרכיו מתוך מגוון גדול של אפשרויות ומחירים.
כמו כן, במסגרת ביטוח בריאות פרטי ניתנת למבוטח האפשרות לבחור בתוכנית ביטוח בעלת סוג תגמול של קבלת שירות רפואי, פיצוי כספי או שיפוי (דבר שאינו אפשרי דרך הביטוח המשלים של שב"ן).
ביטוח בריאות פרטי יכול להיות ביטוח מצומצם או ביטוח מורחב, הכל לפי החלטת המבוטח וצרכיו.
ההבדל בין שני הסוגים מתבטא בגבולות האחריות, תנאי הביטוח וההשתתפות העצמית.
1. ביטוח בריאות מצומצם.
ביטוח בריאות מצומצם מספק כיסוי ביטוחי רק במקרים של מחלות קשות, שנקבעו מראש בפוליסה, וסוגי ניתוחים על פי רשימת הניתוחים שנקבעה בפוליסה.
קיימים ביטוחים מצומצמים, המאפשרים קבלת פיצוי כספי בגובה הסכום שנקבע לשם כך בפוליסה בשעת גילוי מחלה קשה, אשר מופיעה ברשימת המחלות הקשות בפוליסה.
2. ביטוח בריאות מורחב.
ביטוח בריאות מורחב מכיל כיסויים רבים, וביניהם: ניתוחים המבוצעים באופן פרטי תוך בחירת המנתח על ידי המבוטח, השתלות וטיפולים שונים בחו"ל, תשלום פיצוי כספי ליורשים החוקיים במקרה של מות המבוטח בעת ביצוע ניתוח כלשהו, אובדן כושר עבודה שנוצר בשל ביצוע ניתוח, אובדן כושר עבודה בעת שירות מילואים, אובדן כושר לימודים, מקרי נכות עקב תאונה, טיפולים שונים בעקבות אירועים בריאותיים קשים, כיסוי ביטוחי עבור טיפולי רפואה אלטרנטיבית, מענק חד פעמי במקרה של גילוי מחלות, כגון: איידס או הפטיטיס B, תשלום עבור ביקור רופא בבית, פטור מתשלום פרמיות בעת אובדן כושר עבודה ועוד כיסויים שונים, המעניקים למבוטח מטריית ביטוח בריאות נאותה.
לסעיף הבא: ההבדלים הבולטים בכיסוי הביטוחי בין שלושת רבדי ביטוח הבריאות